CELEX: 62022TN0108
Language: sl
Date: 2022-03-01 00:00:00
Title: Zadeva T-108/22: Tožba, vložena 1. marca 2022 – Sopra Steria Benelux in Unisys Belgium/Komisija

10.5.2022   
            
            
               SL
            
            
               Uradni list Evropske unije
            
            
               C 191/30
            
         
      Tožba, vložena 1. marca 2022 – Sopra Steria Benelux in Unisys Belgium/Komisija
      (Zadeva T-108/22)
      (2022/C 191/39)
      Jezik postopka: francoščina
      
         Stranke
      
      
         Tožeči stranki: Sopra Steria Benelux (Ixelles, Belgija), Unisys Belgium (Machelen, Belgija) (zastopnika: L. Masson in G. Tilman, odvetnika)
      
         Tožena stranka: Evropska komisija
      
         Predloga
      
      Tožeči stranki Splošnemu sodišču predlagata, naj:
      
                  —
               
               
                  razglasi ničnost sklepa, ki ga je Evropska komisija sprejela v okviru javnega razpisa, objavljenega pod referenčno številko TAXUD/2019/OP/0006, naslovljenega „Razvoj CCN – specifikacija, razvoj, vzdrževanje in podpora na 3. ravni za platforme IT TAXUD – Sklop A: storitve razvoj za platformo CCN/CSI“ ter sporočenega 20. decembra 2021, in s katerim je Komisija potrdila, da je zavrnila ponudbo konzorcija, ki ga sestavljata tožeči stranki, in da je naročilo oddala konkurenčnemu konzorciju;
               
            
                  —
               
               
                  Komisiji naloži vse stroške postopka.
               
            
         Tožbena razloga in bistvene trditve
      
      Tožeči stranki v utemeljitev tožbe navajata dva tožbena razloga.
      
                  1.
               
               
                  Prvi tožbeni razlog: ničnost sklepa z dne 20. decembra 2021. Tožeči stranki v zvezi s tem trdita, da je treba izpodbijani sklep šteti za odločbo, s katero se zgolj potrjuje prejšnji sklep, ki ga je pred tem Splošno sodišče razglasilo za ničnega.
               
            
                  2.
               
               
                  Drugi tožbeni razlog: očitna napaka pri presoji, kršitev specifikacije, kršitev načel dobrega upravljanja, zlasti načela patere legem quam ipse fecisti, in dolžnosti skrbnega ravnanja. Tožeči stranki menita, da je Komisija kršila svoje specifikacije s tem, da je običajnost cene izbranega ponudnika obrazložila z oddajo 60 % storitev, opravljenih v Romuniji in Grčiji, podizvajalcem. Komisija naj poleg tega ne bi upoštevala, da je izbrani ponudnik začel izvajati naročilo, kar naj bi bilo v nasprotju z obrazložitvijo, sprejeto v potrditveni odločbi.